…Даима а даржийначу жайнаш юккъехь хуий каравора иза. Юкъа билгалонаш ехкина долу, дукха дешарна тишделла, цхьаццадерш тIех дашаделла долу жайнаш дехк-дехкинчохь Iохкура, гобаьккхина. Дечиган маьнги тIехь, стаг чувеача а ца хууш, царна чувулий Iара иза. Хийла сахьт дIадолура, царна тIера айа а велла, чувеанчун цо эс ца деш. Цо доьшура. Цо лоьхура. КIеззигчу хенан лехар дацара иза, бIаьрнегIар тухучу муьран лехар дацара. Заманца дусталуш доцу лехар дара иза, цунна шена хетарехь, цкъа а чаккхе хирйоцуш долу. Леха кхоьллина стаг вара иза. Кхачалурйоцу, чекхъерйоцу хазна, хьекъалан бухбоцу тIорказ. Царна чохь ца лоьхура цо шена рицкъанан токхо, шен доьзална токхо а ца лоьхура. ГIугI-даьлла вевзаш хилар дагадоьхна вацара, сийлалла йоккхуш ца воллура, дуьненнаа вевзаш хилар дагадоьхна хьийзаш вацара. Делера доьссина бакъдерг лоьхура цо цу жайнашкахь, шарIан чолхечу хаттаршна нийса а, бакъ а долу жоьпаш лоьхура цо царна чохь, ша а, шена дезна уммат а, ялсаманин неIаре кхачондолу некъаш лоьхура цо. Дуьненан а, эхартан а бакъдерг гулдора цо, озабезам боцу кхиэл кхайкхо шена оьшун долу хаарш гулдора, IаIадора, токхонца шен хьекъал тIедузуш. Дийнначу цхьана мехкан маьIне стаг вара иза. Ерриге а Къилбаседа-Кавказера бусалбанаш тIегулло исламан Iилманан баххех цхьа бух бара иза. Бусалба-динан дахарера дийнна цхьа мур бара иза, халкъалахь, Умалхьат волу зама аьлла, шен цIе йоккхуш хилла болу.